
Ministru kabineta noteikumi Nr. 515
Rīgā 2025. gada 19. augustā (prot. Nr. 32 38. §)
Valsts apdraudējuma novēršanas informācijas sistēmas noteikumi
Izdoti saskaņā ar Imigrācijas likuma 4.4 panta trešo daļu un Valsts informācijas sistēmu likuma 5. panta 1.2 daļu
· 1. Noteikumi nosaka ziņu iekļaušanas kārtību valsts apdraudējuma novēršanas informācijas sistēmā (turpmāk – sistēma), sistēmā iekļaujamo personas identificējošo un pases ziņu apjomu, ziņu glabāšanas termiņu, institūcijas, kurām ir piešķirama piekļuve sistēmā iekļautajām ziņām, un sistēmas pārzini.
· 2. Sistēma ir valsts informācijas sistēma, kuras pārzinis un turētājs ir Iekšlietu ministrijas Informācijas centrs.
· 3. Imigrācijas likumā minēto valstu pilsoņi, kuriem noteikts pienākums iesniegt sistēmā ziņas (turpmāk – kontrolējamais ārzemnieks), elektroniski aizpilda deklarāciju tīmekļvietnē eta.gov.lv un apstiprina tās iesniegšanu.
· 4. Papildus Imigrācijas likuma 4.4 panta pirmajā daļā minētajām ziņām kontrolējamais ārzemnieks norāda šādas ziņas:
· 4.1. vārds (vārdi);
· 4.2. uzvārds;
· 4.3. dzimšanas datums;
· 4.4. valstiskā piederība;
· 4.5. pases numurs;
· 4.6. pases izdevējvalsts;
· 4.7. pases izdošanas datums;
· 4.8. pases derīguma termiņš.
· 5. Kad kontrolējamais ārzemnieks ir apstiprinājis deklarācijas iesniegšanu atbilstoši šo noteikumu 3. punktam, tīmekļvietnē (eta.gov.lv) tiek izveidots attiecīgs apstiprinājums, kas tiek nosūtīts tieši pēc 48 stundām no ziņu iesniegšanas sistēmā uz kontrolējamā ārzemnieka norādīto elektroniskā pasta adresi.
· 6. Piekļuvi sistēmā iekļautajām ziņām par kontrolējamo ārzemnieku, lai nodrošinātu kontroles pienākuma izpildi, piešķir:
· 6.1. Valsts policijai – tiešsaistes datu pārraides režīmā vai ar otrās paaudzes Integrētās iekšlietu informācijas sistēmas starpniecību;
· 6.2. Valsts robežsardzei – tiešsaistes datu pārraides režīmā vai ar Valsts robežsardzes elektroniskās informācijas sistēmas starpniecību.
· 7. Piekļuvi sistēmā iekļautajām ziņām tiešsaistes datu pārraides režīmā piešķir valsts drošības iestādēm to darbību regulējošajos normatīvajos aktos noteikto funkciju izpildei.
· 8. Sistēmā iekļautās ziņas glabā divus gadus pēc kontrolējamā ārzemnieka uzturēšanās laika (ceļojuma) beigām Latvijas Republikā.
· 9. Pēc šo noteikumu 8. punktā minētā termiņa beigām sistēmas pārzinis sistēmā iekļautās ziņas automātiski dzēš.
· 10. Noteikumi stājas spēkā 2025. gada 1. septembrī.

